1 300 minder speurders onder Cele se bewindBheki Cele (Foto: Suid-Afrikaanse regering/Twitter) Terwyl Bheki Cele, minister van polisie, vir besorgde burgers en gemeenskapsorganisasies sê om hul monde te hou, is polisiëring in die land besig om in duie te stort. Só sê Andrew Whitfield, DA-woordvoerder oor polisie, nadat dit aan die lig gekom het dat die getal speurders sedert 2019 met 1 300 verminder het. Cele het die antwoord verskaf op ’n parlementêre vraag van die DA. In ’n afsonderlike antwoord het Cele ook bevestig dat 20% van die voertuie wat aan speurders toegewys is, op 22 Mei vanjaar onklaar was. “Dit beteken groter gevalleladings vir oorwerkte speurders wat die kragtigste wapen in die stryd teen misdaad is. Tydens ’n onlangse oorsigbesoek aan ’n polisiestasie in Pietermaritzburg het ’n speurder vir my gesê hy het 280 dossiere. Geen speurder behoort so ’n oorweldigende las te dra nie. Dit is geen wonder dat misdaad in Suid-Afrika aan die toeneem is nie.” In ’n land waar meer as 67 mense elke dag vermoor en 153 verkrag word, kan die SAPD nie minder speurders bekostig nie, hulle het meer nodig, sê Whitfield. “Jy kan nie ’n prys plaas op gehalte‑ondersoekwerk deur toegewyde en bekwame speurders nie.” Die Suid-Afrikaanse Polisiediens (SAPD) moet volgens Whitfield ook die las dra van minister Cele se politieke inmenging en voortdurende binnegevegte tussen die minister en die voormalige nasionale polisiekommissaris. “Minister Cele is heeltemal uit voeling met die werklikheid wat gewone Suid-Afrikaners daagliks in die gesig staar. Sy minagting teenoor bekommerde burgers by ’n vergadering in Gugulethu vandeesweek weerspieël sy onbevoegdheid om die ernstige mislukkings van die SAPD te takel.” Cele het Dinsdag met inwoners van Nyanga en Gugulethu vergader oor polisiëring in dié woonbuurte toe ’n konfrontasie tussen hom en Ian Cameron, direkteur van gemeenskapsveiligheid by die drukgroep Action Society, uitgebreek het. Cele het vir Cameron geskree, “Jy beskou my as ŉ tuinjong. Bly stil! Bly stil! Sit en luister jong man, of gaan uit”. Cameron het “uit beginsel” geweier om die saal te verlaat. Dit is toe dat die polisie hom genader en uit die gemeenskapsaal verwyder het. Cele is die afgelope week erg gekap oor die voorval.